b"\n_START_ARTICLE_\nAigua salabrosa\n_START_PARAGRAPH_\nL'aigua salobre, salobrenca, salabrosa o salancosa \xc3\xa9s l'aigua o efloresc\xc3\xa8ncia salina que t\xc3\xa9 m\xc3\xa9s sal dissolta que l'aigua dol\xc3\xa7a, per\xc3\xb2 menys que l'aigua de mar. T\xc3\xa8cnicament, es considera aigua salobre la que t\xc3\xa9 entre 0,5 i 30 grams de sal per litre, expressats m\xc3\xa9s sovint com de 0,5 a 30 parts per mil. L'aigua salobre \xc3\xa9s t\xc3\xadpica dels estuaris de rius de cert cabal i resulta de la barreja de l'aigua de riu corresponent amb l'aigua de mar. Tamb\xc3\xa9 es pot trobar aigua salobre d'origen f\xc3\xb2ssil en certs aq\xc3\xbc\xc3\xadfers associats amb roques salines. Es pot obtenir a partir de la mescla d'aigua dol\xc3\xa7a i aigua de mar. El terme salobre per\xc3\xb2, cobreix un rang de salinitat i no \xc3\xa9s una condici\xc3\xb3 definida amb precisi\xc3\xb3. \xc3\x89s caracter\xc3\xadstic de l'aigua salobre que la seva salinitat pugui variar considerablement al llarg del temps i del lloc."